'Ridder' sê oor lewe as getroude | Netwerk24
'Ridder' sê oor lewe as getroude
Deur Lara Antonopoulos 23 Maart 2020 06:03
Wesley en Madelize Stipps se verlowingstorie het twee jaar terug Weslanderse voorblad gehaal.
Die Vredenburgse paartjie wat voor juigende toeskouers en flitsende selfoonkameras in die Weskus Mall in 2018 verloof geraak het, het onlangs hul tweede huweliksherdenking gevier.
Wesley Stipps (33) vertel dat die huwelik met sy vrou, Madelize Stipps (31), alles is wat hy gedroom het dit sou wees.
"Ons huwelik is geseënd, alles te danke aan die Here," sê hy bloesend verlief. Die troue het op Saterdag 10 Maart 2018 in Langebaan plaasgevind.
Dit nadat Wesley Maandag 22 Januarie 2018 vir Madelize voor 'n roltrap in die Weskus Mall met 'n romantiese huweliksaanbod verras het. Madelize, wat by Pick n Pay gewerk het, het 'n bos rooi rose ontvang voor Wesley van die roltrap afgekom, op een knie afgesak en haar gevra het om te trou.
Mall-besoekers, veiligheidsbeamptes en kollegas was saam met die paartjie opgewonde en die romantiese gebeurtenis het Weslander se voorblad gehaal.
"Ek was geskok en baie excited, alles in een. Ek het so gebewe ek kon nie 'n woord uitkry nie, toe steek ek maar my hand uit en hou dit sodat hy die ring kan aansit," het Madelize destyds aan Weslander verduidelik.
By die troue, maande later, was daar vir meer as 100 mense daardie dag gespysenier.
"Die kos was baie lekker," onthou Wesley. Hy spreek ook lof uit teenoor Waschklip vir die gerieflike plek, die mooi uitsig en die gaste wat die dag saam met hulle geniet het.
Wesley glo dat "kommunikasie en vertroue" sleutelkonsepte is vir 'n gelukkige huwelik. "Dis dít wat ons huwelik so lekker maak."
Die paartjie het hul wittebrood by 'n gastehuis in Saldanha deurgebring vir 'n aand. 'n Langer wittebrood is wel in die pyplyn, sê Wesley.